ଭଦ୍ରକ, ଜୁଲାଇ ୨୧(ଓଡ଼ିଶା ଡ଼ଟ୍ କମ୍) ଭଦ୍ରକ ଜିଲ୍ଲା ଚରମ୍ପା ଅଞ୍ଚଳରେ ବହୁଦିନରୁ ବ୍ରାଉନସୁଗାର କାରବାର ଚାଲୁଥିବା ଅଭିଯୋଗ ହୋଇ ଆସୁଥିବାବେଳେ ଶନିବାର କେନ୍ଦ୍ରାଞ୍ଚଳ ଗୁଇନ୍ଦା ଅବକାରୀ ବିଭାଗ ପାଞ୍ଚ ଲକ୍ଷ ଟଙ୍କାର ବ୍ରାଉସ ସୁଗାର ଜବତ କରିବା ସହ ଦୁଇ ଜଣଙ୍କୁ ଗିରଫ କରିଥିବା ପୋଲିସ କହିଛି ।
ସଂପୃକ୍ତ ବ୍ୟକ୍ତିମାନେ ଜଣେ ବ୍ୟକ୍ତିଙ୍କୁ ବ୍ରାଉନ ସୁଗାର ବିକ୍ରୀ କରୁଥିବା ଖବର ପାଇ କେନ୍ଦ୍ରାଞ୍ଚଳ ଗୁଇନ୍ଦା ଅବକାରୀ ବିଭାଗର ଏକ ଦଳ ଷ୍ଟେସନ ନିକଟରେ ଚଢ଼ାଉ କରିଥିଲେ ।
ଗିରଫ ସମୟରେ ରବୀନ୍ଦ୍ର ନାମକ ବ୍ୟକ୍ତିଙ୍କ ଠାରୁ ୩୨ଗ୍ରାମ ଓ ଚଗୁଲୁ ଠାରୁ ୧୪ଗ୍ରାମ ଏହିପରି ମୋଟ ୪୬ଗ୍ରାମର ବ୍ରାଉନ ସୁଗାର ଜବତ କରାଯାଇଥିଲା । ଜବତ ବ୍ରାଉନ ସୁଗାରର ଅନୁମାନିକ ମୂଲ୍ୟ ପ୍ରାୟ ୫ଲକ୍ଷ ଟଙ୍କା ହେବ ବୋଲି ପୋଲିସ କହିଛି ।
ଉଲ୍ଲେଖଯୋଗ୍ୟ, ଚରମ୍ପା ବଉଳ ପୋଖରୀ ଅଞ୍ଚଳର ରବୀନ୍ଦ୍ର ଓ ଚଗୁଲୁ ପୂର୍ବରୁ ବ୍ରାଉନ ସୁଗାର କାରବାର କରୁଥିବା ଅଭିଯୋଗ ହୋଇ ଆସୁଥିଲା ।
ବାଲେଶ୍ୱର, ଜୁଲାଇ ୪(ଓଡ଼ିଶା ଡ଼ଟ୍ କମ୍) ବ୍ରାଉନ ସୁଗାର କାରବାର ଅଭିଯୋଗରେ ବୁଧବାର ବାଲେଶ୍ୱରରୁ ଅବକାରୀ ଏବଂ ରେଳବାଇ ପୋଲିସ ଚାରି ଜଣ ଇଞ୍ଜିନିୟରିଂ ଛାତ୍ରଙ୍କ ସମେତ ପାଞ୍ଚ ଜଣଙ୍କୁ ଗିରଫ କରିଥିବା ଜଣେ ଅଧିକାରୀ କହିଛନ୍ତି ।
ବାଲେଶ୍ୱର ରେଳଷ୍ଟେସନରୁ ଗିରଫ ହୋଇଥିବା ଏହି ଅଭିଯୁକ୍ତମାନେ ହେଲେ ଖୋର୍ଦ୍ଧାର ସିଦ୍ଧାର୍ଥ ବଳିଆର ସିଂ, ନବରଙ୍ଗପୁରର ଅମରେନ୍ଦ୍ର ସମରାଜ, ଜଳେଶ୍ୱରର ବିଶ୍ୱଜିତ ସିଂ, ରୁପ୍ସାର କୃଷ୍ଣଚନ୍ଦ୍ର ରାଉତ ଏବଂ କମର୍ଦ୍ଧାର ଗୋପୀ କିଷନ ଜେନା ।
କୌଣସି ସୂତ୍ରରୁ ଖବର ପାଇ ଅବକାରୀ ଓ ରେଳବାଇ ପୋଲିସ ଦୁଇ ନମ୍ବର ପ୍ଲାଟଫର୍ମରେ ଚଢାଉ କରି ଅଭିଯୁକ୍ତମାନେ ଭୁବନେଶ୍ୱର ଯିବା ପାଇଁ ଟ୍ରେନ୍ କୁ ଅପେକ୍ଷା କରିଥିବା ବେଳେ ସେମାନଙ୍କୁ ଗିରଫ କରିଛି ।
ସେମାନଙ୍କ ଠାରୁ ୧୧୯ଟି ପ୍ୟାକେଟ୍ ରୁ ଆଠ ଗ୍ରାମ ବ୍ରାଉନ ସୁଗାର ଜବତ କରାଯାଇଥିବା ବେଳେ ଏହାର ମୂଲ୍ୟ ପ୍ରାୟ ୮୦ ହଜାର ଟଙ୍କା ହେବ । ଏହା ସହ ସେମାନଙ୍କ ଠାରୁ ଛଅଟି ମୋବାଇଲ ଫୋନ୍ ଏବଂ ୩୨୦ ଟଙ୍କା ଜବତ ହୋଇଥିବା ସେ କହିଛନ୍ତି ।
ଅମରେନ୍ଦ୍ର, ବିଶ୍ୱଜିତ, ଏବଂ ଗୋପୀ କିଷନ ଭୁବନେଶ୍ୱର ସ୍ଥିତ ତିନୋଟି ଘରୋଇ ଇଂଜିନିୟରିଂ କଲେଜରେ ପାଠ ପଢୁଥିବା ବେଳେ କୃଷ୍ଣଚନ୍ଦ୍ର ଏକ ଘରୋଇ କମ୍ପାନୀରେ କାର୍ଯ୍ୟରତ ବୋଲି ଅବକାରୀ ସବ୍ ଇନ୍ସ୍ପେକ୍ଟର ଅଜୟ କୁମାର ବେହେରା କହିଛନ୍ତି ।
ରାଜଧାନୀରେ କୌଣସି ର୍ୟାକେଟ ପାଇଁ ଏମାନେ କାମ କରୁଛନ୍ତି କି ନାହିଁ ସେ ସଂପର୍କରେ ଜାଣିବା ନିମନ୍ତେ ତଦନ୍ତ ଚାଲିଥିବା ସେ କହିଛନ୍ତି । ଅବକାରୀ ବିଭାଗ ଅଧିକାରୀମାନେ ମଙ୍ଗଳବାର ରବି ସେନ୍ ନାମକ ଜଣେ ବ୍ୟକ୍ତିଙ୍କୁ ଗିରଫ କରିବା ସହ ତା'ଠାରୁ ୨ ଲକ୍ଷ ୫୦ ହଜାର ଟଙ୍କାର ୨୫ ଗ୍ରାମ ବ୍ରାଉନ ସୁଗାର ଜବତ କରିଥିଲେ ।
ବାରିପଦା, ମଇ ୫(ଓଡ଼ିଶା ଡ଼ଟ୍ କମ୍) ମୟୁରଭଞ୍ଜ ଜିଲ୍ଲା ତାକତପୁର ଅଞ୍ଚଳରୁ ଶନିବାର ଲକ୍ଷାଧିକ ଟଙ୍କାର ବ୍ରାଉନ ସୁଗାର ଜବତ କରିବା ସହ ଦୁଇ ଜଣଙ୍କୁ ଗିରଫ କରିଥିବା ପୋଲିସ କହିଛି ।
ଏକ ଘର ଉପରେ ଚଢାଉ କରି ୪୭୫ ଗ୍ରାମ ଓଜନର ବ୍ରାଉନ ସୁଗାର ଜବତ କରିଥିବା ବେଳେ ଏହାର ମୂଲ୍ୟ ଆନ୍ତର୍ଜାତିକ ବଜାରରେ ପ୍ରାୟ ୪୫ ଲକ୍ଷ ଟଙ୍କା ହେବ ବୋଲି ଜଣେ ଅଧିକାରୀ କହିଛନ୍ତି ।
ଏହି କାରବାରରେ ସଂପୃକ୍ତ ଥିବା ଅଭିଯୋଗରେ ଗୋବିନ୍ଦ ପଲ ନାମକ ଜଣେ ବ୍ୟକ୍ତି ଏବଂ ତାଙ୍କ ମା'କୁ ଗିରଫ କରାଯାଇଥିବା ସେ କହିଛନ୍ତି ।
